Beredskab Jammerbugt måtte tirsdag slukke en brand i en bil, som var ved at blive bygget om.

Brandvæsnet måtte tirsdag rykke ud til et nedlagt landbrug ved Pandrup. Her var en bil brudt i brand, mens bilens ejer var i gang med en ombygning af den. - Brandfolkene fra stationen i Pandrup var hurtigt fremme og fik slukket branden. Vi fik en melding om en gårdbrand, men heldigvis viste det sig, at der ikke var tale om nogen større brand, siger indsatsleder Claus Hermansen fra Beredskab Jammerbugt. Beredskab Jammerbugt modtog meldingen om branden klokken 17.38, og da bilen stod i en lade, kunne branden have bredt sig, hvis ikke brandfolkene havde været hurtigt fremme. Det var en ældre bil, der brød i brand - muligvis en Opel GT. Årsagen til branden er endnu ukendt.